Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: A személyes adatok védelméről és a közérdekű adatok nyilvánosságáról szóló 1992. évi LXIII. törvény (Avtv.) 7. §
Paragraph Index: 1701

(1) bekezdésének a) pontja szerint az adatok felvételének nem csak törvényesnek, de tisztességesnek is kell lennie. Meggyőződésem szerint ez utóbbi követelmény nem teljesülne, ha a rendelet a diákigazolvány megtagadásának lehetőségével kényszerítené ki az érintettek hozzájárulását személyes adataik kezeléséhez. Álláspontom szerint a végrehajtási rendelet nem terjeszkedhet túl a közoktatási, illetve felsőoktatási törvényben meghatározott adatkezelési kereteken. — A tervezet 13. § (1) bekezdésének b) pontja szerint a kibocsátó (a minisztérium) által statisztikai célra, illetve a jogosulatlan diákigazolvány-használat kiszűrése céljából vezetendő nyilvántartásban a diákigazolvány teljes adatköre szerepelne. A diákigazolványban olyan adatok (például arckép, aláírás) is szerepelnek, melyeknek kezelésére a közoktatási, illetve a felsőoktatási törvény a minisztériumot nem hatalmazza fel, továbbá statisztikai feldolgozásuk nem lehetséges, és az igazolvánnyal való visszaélések kiszűréséhez sem szükségesek. Ezért javasolom a nyilvántartás adatkörét a vonatkozó törvények és az adatkezelés célhoz kötöttsége követelményének figyelembevételével átdolgozni. — A rendelet szerint a kezelő által vezetendő nyilvántartás a diákigazolványban szereplő teljes személyes adatkörre kiterjedne, és ezen adatokat a diákok tanulói, illetve hallgatói jogviszonyának végéig kezelnék. A vonatkozó törvények a kezelőnek nem adnak felhatalmazást arra, hogy a diákok személyes adatait nyilvántartsa, ezért tevékenysége a legnagyobb jóindulat mellett is csak abban a körben tekinthető legálisnak, amíg az igazolványokat lehetőleg automatizált, zárt technológiai rendszerben, a személyes adatok megismerése nélkül elkészíti, és a kiadó intézményhez elküldi. Az adatok további nyilvántartása törvénysértő lenne. Végül jelzem, hogy a tervezet által felvetett problémákhoz képest igen szűkös a véleményezési határidőül megjelölt három nap. Természetesen arra törekedtem, hogy a dokumentum kézhezvételétől számított három napon belül válaszoljak, azonban a törvényben meghatározott véleményadási feladatkörömhöz tartozó felelősség azt diktálja, hogy a jövőben is csak a véleményezendő tervezet jelentőségéhez igazodó határidőt vegyek figyelembe. Budapest, 1999. február 23. Üdvözlettel: Dr. Majtényi László (120/J/1999) * * * [Állásfoglalás: az Országos Rádió és Televízió Testület (ORTT) közfeladatot ellátó szerv, az általa kezelt adatok nyilvánossága ennek alapján bírálandó el] Dr. Révész T. Mihály elnök Országos Rádió és Televízió Testület Budapest Tisztelt Elnök Úr! Az ORTT kezelésében lévő adatok nyilvánosságával kapcsolatban hozzám eljuttatott dokumentumok áttanulmányozása után az álláspontom a következő:

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes